ມື້ທີ່ມີຄົນເດີນທາງ ຫຼາຍທີ່ສຸດປະຈຳປີ ອາດຈະບໍ່ສະດວກປານໃດ
ສຳຫລັບ ຊາວອາເມຣິກັນ ຫຼາຍລ້ານຄົນ ໃນວັນພຸດມື້ນີ້.
ພາຍຸລະດູໜາວໃຫຍ່ຫົວນຶ່ງ ທີ່ເອີ້ນວ່າ nor’easter ແມ່ນມີການ
ທຳນາຍວ່າ ຈະພັດຖະຫຼົ່ມເຂດແຄມຝັ່ງທະເລ ກ້ຳຕາເວັນອອກ
ຂອງສະຫະລັດ ແຕ່ ລັດ Maine ລົງໄປຫາ ລັດ North Carolina
ຊຶ່ງກົງກັບມື້ ທີ່ຊາວອາເມຣິກັນທັງຫຼາຍ ພາກັນອອກເດີນທາງ ໂດຍ
ທາງລົດ ທາງລົດໄຟ ແລະ ທາງອາກາດ ສຳຫລັບວັນພັກເທດສະ
ການຂອບຄຸນພະເຈົ້າ ຫລື Thanksgiving ໃນວັນພະຫັດ ມື້ອື່ນນີ້.
ບັນດານັກພະຍາກອນອາກາດກ່າວວ່າ ໃນຂົງເຂດແຄມຝັ່ງທະເລຂອງ ສະຫະລັດ ອາດຈະມີ
ຝົນຕົກໜັກ ແລະ ລົມແຮງ ໃນຂະນະດຽວກັນ ບາງບໍລິເວນ ຢູ່ທາງພາກຕາເວັນຕົກ ກໍອາດຈະມີຫິມະຕົກ ຫຼາຍເຖິງ 40 ຊັງຕີແມັດ.
ບັນດາເມືອງໃຫຍ່ໆ ລວມທັງ Boston, New York ແລະ Philadelphia ຈະໄດ້ຮັບຜົນກະທົບ ຈາກພາຍຸດັ່ງກ່າວເຊັ່ນກັນ.
ບັນດາຜູ້ເດີນທາງ ໄດ້ຖືກເຕືອນ ໃຫ້ເລີ້ມອອກເດີນທາງຕັ້ງແຕ່ຫົວທີ ແລະ ຄາດຫວັງວ່າ ຈະມີການຊັກຊ້າ ຢູ່ຕາມສະໜາມບິນຫຼາຍໆແຫ່ງ.
ສະພາບການຕ່າງໆ ແມ່ນຄາດຫວັງວ່າ ຈະດີຂຶ້ນຫຼາຍ ສຳຫລັບ ມື້ ສະຫຼອງວັນຂອບຄຸນ
ພະເຈົ້າ ໃນເວລາບັນດາສະມາຊິກຄອບຄົວ ພາ ກັນມາເຕົ້າໂຮມ ພົບປະສັງສັນ ຮັບປະທານ ໄກ່ງວງ ສຳຫລັບອາຫານຄ່ຳ ພ້ອມກັບ ຊົມການແຂ່ງຂັນ ຟຸດບອລອາເມຣິກັນ ແລະ ການສວນ ສະໜາມຕ່າງໆນັ້ນ.